DELTA ทะยานต่อ 9% แรงสุดรอบ 1 ปี ลุ้นกำไรไตรมาส 2 ดีกว่าคาด โบรกฯแนะซื้อเป้า 80 บ.
DELTA ทะยานต่อ 9% แรงสุดรอบ 1 ปี ลุ้นกำไรไตรมาส 2 ดีกว่าคาด โบรกฯแนะซื้อเป้า 80 บ. ล่าสุดอยู่ที่ 76 บาท บวก 6.50 บาท หรือ 9.35% มูลค่าซื้อขาย 214.95 ล้านบาท
DELTA ทะยานต่อ 9% แรงสุดรอบ 1 ปี ลุ้นกำไรไตรมาส 2 ดีกว่าคาด โบรกฯแนะซื้อเป้า 80 บ. ล่าสุดอยู่ที่ 76 บาท บวก 6.50 บาท หรือ 9.35% มูลค่าซื้อขาย 214.95 ล้านบาท
13 ก.ค. 2563

ผู้สื่อข่าวรายงานว่า ราคาหุ้น บริษัทเดลต้า อีเลคโทรนิคส์ (ประเทศไทย) จำกัด (มหาชน) หรือ DELTA ล่าสุด ณ เวลา 10.11 น. อยู่ที่ 76 บาท บวก 6.50 บาท หรือ 9.35% สูงสุดที่ 76 บาท ต่ำสุดที่ 69.50 บาท ด้วยมูลค่าซื้อขาย 214.95 ล้านบาท โดยราคาหุ้นปรับตัวขึ้นสูงสุดในรอบ 1 ปี นับตั้งแต่ราคาหุ้นอยู่ที่ระดับ 76 บาท เมื่อวันที่ 2 พ.ค.2562

ทั้งนี้ บล.ฟินันเซีย ไซรัส ระบุในบทวิเคราะห์ แนะนำ “ซื้อ” หุ้น DELTA ราคาเป้าหมายปี 2564 ที่ 80 บาท โดยแนวโน้มกำไรไตรมาส 2/63 ดูดีกว่าที่เคยคาด น่าจะเติบโต 35% เมื่อเทียบจากไตรมาสก่อน และเติบโต 33% เมื่อเทียบจากปีก่อน เป็น 1.16 พันล้านบาท สูงสุดในรอบ 6 ไตรมาส โดยสินค้ากลุ่ม Data center (25% ของรายได้รวม) ซึ่งมีมาร์จิ้นดี ขายดี จากการเติบโตสูงของธุรกิจที่เกี่ยวกับ Cloud computing
ขณะที่แนวโน้มดีต่อเนื่องในครึ่งหลังปี 2563 เริ่มมีคำสั่งซื้อล่วงหน้าของลูกค้ากลุ่ม EV car (10% ของรายได้รวม) ส่วนหนึ่งมาจากคำสั่งซื้อที่เลื่อนมาจากช่วงก่อนหน้า ทั้งนี้บล.ฟินันเซีย ไซรัส  ได้ปรับกำไรปี 2563-2564 ขึ้น 20-25% เป็นเติบโต 32% และ 36% ตามลำดับ สูงกว่ากลุ่ม
ส่วน บล.เคจีไอ (ประเทศไทย) ระบุในบทวิเคราะห์ ปรับคำแนะนำจาก “ถือ” เป็น “ซื้อ” DELTA ประเมินราคาพื้นฐาน 80 บาท ฝ่ายวิจัยฯคาดกำไรไตรมาส 2/63อยู่ที่ 1.1 พันล้านบาท เติบโต 24% เมื่อเทียบจากปีก่อน และเติบโต 26% เมื่อเทียบจากไตรมาสก่อน จากยอดคำสั่งซื้อที่ฟื้นตัวแกร่ง โดยเฉพาะจากกลุ่มธุรกิจ Data Center และแนวโน้มผลการดำเนินงานจะยังแข็งแกร่งในครึ่งหลังปี 2563 ทำให้ฝ่ายวิจัยฯปรับประมาณการฯปี 2563 – 2564 ขึ้นอีก 19% และปรับเป้าหมาย PE ขึ้นจากเดิม 17 เท่า เป็น 24 เท่า (+1.5 เท่าของส่วนเบี่ยงเบนมาตรฐานในอดีต)